Echipa Digi24 a fost agresată la protestul AUR din București, a doua oară după mitingul lui Călin Georgescu. Reacția lui Simion
Duminică după-amiază, la protestul AUR din Capitală, simpatizanți ai acestei formațiuni au provocat și intimidat echipa Digi24. Reporterul, în timp ce transmitea live de la eveniment, a fost huiduit și amenințat. Incidentul de duminică vine după ce vineri, în timpul mitingului lui Călin Georgescu de la Palatul Parlamentului, mai mulți susținători ai acestuia au aruncat cu sticle de apă și covrigi în echipa Digi24 care transmitea de la fața locului, iar mașina televiziunii Antena1 a fost vandalizată. George Simion, liderul partidului AUR, a spus că cei care sunt agresivi trebuie pedepsiți, lucru de care se ocupă jandarmii. Și echipa B1TV a avut parte de incidente cu protestatarii: o mașină a jurnaliștilor a fost vandalizată, iar un operator lovit.